**Έκθεση της Κοινοβουλευτικής Επιτροπής Εσωτερικών για την πρόταση νόμου** **«Ο περί Αλλοδαπών και Μεταναστεύσεως (Τροποποιητικός) (Αρ. 2) Νόμος**

**του 2021»**

# Παρόντες:

Άριστος Δαμιανού, πρόεδρος Πανίκος Λεωνίδου

Μαρίνα Νικολάου Χρίστος Σενέκης

Βαλεντίνος Φακοντής Κωστής Ευσταθίου

Νίκος Σύκας Μαρίνος Μουσιούττας

Νίκος Γεωργίου Αλεξάνδρα Ατταλίδου

Η Κοινοβουλευτική Επιτροπή Εσωτερικών μελέτησε την πιο πάνω πρόταση νόμου, η οποία κατατέθηκε στη Βουλή από την κ. Σάβια Ορφανίδου εκ μέρους της κοινοβουλευτικής ομάδας του Δημοκρατικού Συναγερμού, σε δύο συνεδρίες της, που πραγματοποιήθηκαν στις 9 και 30 Ιουνίου 2022. Στην πρώτη συνεδρία της επιτροπής κλήθηκε και παρευρέθηκε εκπρόσωπος του Υπουργείου Εσωτερικών. Η Νομική Υπηρεσία της Δημοκρατίας, παρ’ όλο που κλήθηκε, δεν εκπροσωπήθηκε στη συνεδρίαση αυτή.

Σημειώνεται ότι στο στάδιο της συζήτησης παρευρέθηκε επίσης το μέλος της επιτροπής κ. Κυριάκος Χατζηγιάννης.

Σημειώνεται επίσης ότι η επιτροπή μελέτησε την πρόταση νόμου κατά προτεραιότητα, σύμφωνα με τις πρόνοιες του Κανονισμού 40A του Κανονισμού της Βουλής των Αντιπροσώπων, για λόγους που προκύπτουν από τους σκοπούς της προτεινόμενης νομοθετικής ρύθμισης, καθώς και λόγω έλλειψης χρόνου προς ολοκλήρωση της προβλεπόμενης διαδικασίας συζήτησης, σύμφωνα με τα προαπαιτούμενα στον Κανονισμό της Βουλής, ενόψει της διακοπής των εργασιών της Βουλής για την καλοκαιρινή περίοδο.

Σκοπός της πρότασης νόμου είναι η τροποποίηση του περί Αλλοδαπών και Μεταναστεύσεως Νόμου, ώστε να αναθεωρηθεί η διάταξη αυτού η οποία προβλέπει ότι για σκοπούς έκδοσης, τροποποίησης ή ανανέωσης ενιαίας άδειας υπηκόου τρίτης χώρας απαιτείται όπως αυτός είναι κάτοχος έγκυρου διαβατηρίου ή άλλου ταξιδιωτικού εγγράφου ισχύος δύο (2) τουλάχιστον ετών κατά την ημερομηνία υποβολής της αίτησης.

Ειδικότερα, με την προτεινόμενη τροποποίηση, όπως αρχικά κατατέθηκε η πρόταση νόμου στη Βουλή, καθορίζεται ότι το εν λόγω πρόσωπο οφείλει να είναι κάτοχος έγκυρου διαβατηρίου ή άλλου ταξιδιωτικού εγγράφου ισχύος ενός (1) τουλάχιστον έτους κατά την ημερομηνία υποβολής της αίτησης στην περίπτωση έκδοσης ή τροποποίησης ενιαίας άδειας και ισχύος έξι (6) τουλάχιστον μηνών στην περίπτωση ανανέωσης ενιαίας άδειας.

Σύμφωνα με την εισηγήτρια της πρότασης νόμου, καθώς και με την αιτιολογική έκθεση που τη συνοδεύει, η προτεινόμενη ρύθμιση κρίνεται αναγκαία, ώστε να καταστεί δυνατή η έκδοση ή η τροποποίηση ενιαίας άδειας αναφορικά με υπηκόους τρίτων χωρών των οποίων τα ταξιδιωτικά έγγραφα έχουν ισχύ κατά την ημερομηνία υποβολής της αίτησης για ενιαία άδεια μικρότερη των δύο (2) ετών, με απώτερο στόχο την απλοποίηση των διαδικασιών οι οποίες ισχύουν για σκοπούς εργοδότησης στη Δημοκρατία προσώπων που προέρχονται από τρίτες χώρες. Επιπροσθέτως, με την εν λόγω ρύθμιση καθίσταται δυνατή η ανανέωση ενιαίας άδειας αναφορικά με υπηκόους τρίτων χωρών οι οποίοι δε δύναται να ανανεώσουν το διαβατήριό τους, λόγω του ότι ουδεμία χώρα ανανεώνει διαβατήρια, εκτός εάν η λήξη αυτών επέρχεται εντός χρονικού διαστήματος που δεν υπερβαίνει τους έξι (6) μήνες.

Στο πλαίσιο της συζήτησης της πρότασης νόμου η επιτροπή ενημερώθηκε από την εκπρόσωπο του Υπουργείου Εσωτερικών για ζητήματα που άπτονται της εφαρμογής της προτεινόμενης νομοθεσίας και της εργοδότησης αλλοδαπών στη Δημοκρατία.

Περαιτέρω, η ίδια εκπρόσωπος δήλωσε ότι το Υπουργείο Εσωτερικών υιοθετεί καταρχήν τους σκοπούς και τις επιδιώξεις της πρότασης νόμου. Πάρα ταύτα, εισηγήθηκε στην επιτροπή επιμέρους τροποποιήσεις και βελτιωτικές αλλαγές επί του κειμένου αυτής, δεδομένου ότι το εν λόγω υπουργείο προτίθετο να καταθέσει σε μεταγενέστερο στάδιο στη Βουλή νομοσχέδιο προς υιοθέτηση ανάλογων ρυθμίσεων όσον αφορά τις διατάξεις της υπό τροποποίηση βασικής νομοθεσίας που αφορούν την έκδοση, τροποποίηση ή ανανέωση ενιαίας άδειας.

Ειδικότερα, η εκπρόσωπος του Υπουργείου Εσωτερικών εισηγήθηκε όπως αναθεωρηθεί το κείμενο της πρότασης νόμου, ώστε αφενός η ισχύς του διαβατηρίου ή άλλου ταξιδιωτικού εγγράφου κατά την ημερομηνία υποβολής της αίτησης για έκδοση, τροποποίηση ή ανανέωση ενιαίας άδειας να λήγει τουλάχιστον έξι (6) μήνες μετά τη λήξη της ισχύος της αιτούμενης ενιαίας άδειας και αφετέρου ανάλογες ρυθμίσεις να ισχύουν σε περίπτωση υποβολής αίτησης στο πλαίσιο άσκησης του δικαιώματος οικογενειακής επανένωσης ή για σκοπούς έκδοσης της μπλε κάρτας της Ευρωπαϊκής Ένωσης, η οποία αφορά την απασχόληση υψηλής ειδίκευσης, με απώτερο στόχο να διασφαλιστεί η αποτελεσματική εφαρμογή της υπό τροποποίηση βασικής νομοθεσίας στον τομέα αυτό.

Συναφώς, η επιτροπή, με τη σύμφωνη γνώμη της εισηγήτριας της πρότασης νόμου, αποφάσισε να υιοθετήσει τις πιο πάνω αναφερόμενες εισηγήσεις που υποβλήθηκαν ενώπιόν της από την εκπρόσωπο του Υπουργείου Εσωτερικών και να τροποποιήσει ανάλογα το κείμενο αυτής.

Ο πρόεδρος και τα μέλη της Κοινοβουλευτικής Επιτροπής Εσωτερικών, λαμβάνοντας υπόψη όλα τα πιο πάνω, επιφυλάχθηκαν να τοποθετηθούν κατά τη συζήτηση της πρότασης νόμου στην ολομέλεια του σώματος, όπως αυτή αναθεωρήθηκε σύμφωνα με την πιο πάνω απόφαση της επιτροπής.

Σημειώνεται ότι, σε περίπτωση ψήφισης της πρότασης νόμου σε νόμο, θα τροποποιηθεί ο τίτλος της, ώστε να αναφέρεται ως «Ο περί Αλλοδαπών και Μεταναστεύσεως (Τροποποιητικός) Νόμος του 2022».

5 Ιουλίου 2022

Αρ. Φακ.: 23.02.062.102-2021

ΔΠ/ΧΧΡ